Co gallo do Día da Paz este ano celebraremos, entre outras actividades, a **IV MARCHA POLA PAZ. “QUILÓMETROS DE SOLIDARIEDADE”** polas rúas do barrio, en colaboración coa ONG de axuda á infancia Save The Children.

Este ano correremos polos dereitos dos nenos e nenas rohingya. É un grupo étnico que vive nunha situación de total vulnerabilidade nun campo de refuxiados de Bangladesh, despois de fuxir masivamente de Myanmar, a súa patria. Son un pobo de case un millón de persoas. Falan a lingua rohingya, que é un dialecto bengalí. Myanmar négalles a cidadanía por consideralos inmigrantes bengalís e non birmanos a pesar de levar séculos vivindo no seu territorio. Son unha das minorías étnicas máis perseguidas do planeta.

O campo de refuxiados de Cox´s Bazar, en Bangladesh, é o campo de refuxiados máis grande do mundo, no que o 55% son menores. A dependencia de axuda humanitaria é total e os problemas e necesidades multiplícanse. A situación de superpoboación e insalubridade facilita a propagación de doenzas e as baixas temperaturas son perniciosas para a saúde dos máis novos. Comida, auga potábel, refuxio ou acceso á atención sanitaria son esenciais para todas as persoas do campo. Moitos nenos e nenas chegaron sós, traumatizados tras ver morrer aos seus familiares. A súa vida no campo de refuxiados é sempre moi difícil.

Participando nesta iniciativa estamos axudando a que Save the Children ofreza refuxio de emerxencia, comida e utensilios de cociña básicos no campo de refuxiados. A que teña unha unidade sanitaria para emerxencias que dispoña dun equipo médico,de enfermeiros e de forenses que ofreza asistencia sanitaria, nutricional e de hixiene. A que máis de 30000 familias reciban artigos de hixiene e se traballe na instalación de máis de 500 latrinas. A que se poidan artellar sistemas de protección para os nenos e nenas que chegan sós ou que perderon as súas familias. A que se dispoñan de 86 espazos seguros para a infancia onde os menores van xogar. A que teña en funcionamento 110 centros de ensinanza temporal nos que se reparte material escolar e se dan aulas a máis de 10000 rapaces e rapazas. Co noso esforzo e apoio tentaremos conseguir mudar a vida de cativos e cativas rohingya. Pretendemos cooperar a través do deporte e co noso compromiso nesta acción solidaria.

Gustaríanos contar coa participación na Marcha/Carreira, ademais da dos rapaces e rapazas, coa de toda comunidade educativa: pais, nais, tíos, tías, avós, avoas…

O día de celebración será o 30 de xaneiro, con saída do Cruceiro de San Pedro ás 16:00 e chegada á porta do colexio. O percorrido ten un total de 1200 metros, e cada un decidirá como quere realizalo: correndo, trotando ou andando. @s adult@s que non desexen facer a marcha poden colaborar como voluntari@s, xa que se precisan para velar pola seguridade d@s participantes. Tanto @s corredor@s, coma @s voluntari@s poden anotarse falando c@s titor@s respectiv@s ata o venres 24 de xaneiro.

O itinerario é o seguinte: Cruceiro de San Pedro-Campo da Angustia-Carricova-Rúa do Medio-Travesa de San Pedro-Rúa de San Pedro-Cruceiro de San Pedro-Rúa dos Lagartos-Rúa da Trisca-Campo de Santo Antonio-Corredoira das Fraguas.

Esta actividade ten como obxectivo tamén recadar fondos para o proxecto anteriormente mencionado polo que cada participante pode doar a cantidade que considere oportuna. Os nenos e nenas entregarán a súa aportación aos titor@s respectiv@s e os adult@s que desexen contribuir poderán facelo o día da proba introducindo a súa colaboración nas urnas que haberá nas líneas de saída e de meta. O importe recadado será entregado á ONG Save The Children.

Queremos agradecervos a vosa colaboración e informarvos de que para que este evento se desenvolva nun marco de seguridade contamos coa axuda da Policía Lacal e de Protección Civil, aos que expresamos a nosa gratitude.

Un saúdo A dirección